descensus ad inferos
Store norske leksikon,Religion og filosofi,Religionsvitenskap
Descensus ad inferos er nedfart til dødsriket, som er et utbredt mytologisk motiv. Eksempler er den norrøne myten om Hermods reise til dødsriket, og det greske sagnet om Orfeus. En rituell descensus ad inferos hørte med til innvielsen i greske mysterier.
I kristendom Forestillingen om Jesu descensus ad inferos spilte en viktig rolle i tidlig kristendoms og middelalderlig teologi og forkynnelse, og ble et hovedmotiv i de dramatiske kirkespillene.I Peters første brev i Det nye testamentet (kapittel 3, vers 19) er Jesu descensus ad inferos fremstilt som en evangelieforkynnelse for de døde. I senere skrifter utenfor Det nye testamentet fremstilles den oftest som en seierrik kamp mot Satan. Den apostoliske trosbekjennelse nevner Jesu nedfart til dødsriket mellom korsfestelsen og oppstandelsen. Les mer i Store norske leksikon mytologi religion